CELEX: 32019R0662
Language: sl
Date: 2019-04-25 00:00:00
Title: Izvedbena uredba Komisije (EU) 2019/662 z dne 25. aprila 2019 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja, ki lovijo belega glavača (Aphia minuta), ferrerjevega glavača (Pseudaphia ferreri) in girice (Spicara smaris) v določenih teritorialnih vodah Španije (Balearski otoki)

26.4.2019   
               
               
                  SL
               
               
                  Uradni list Evropske unije
               
               
                  L 112/16
               
            
         IZVEDBENA UREDBA KOMISIJE (EU) 2019/662
         z dne 25. aprila 2019
         o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja, ki lovijo belega glavača (Aphia minuta), ferrerjevega glavača (Pseudaphia ferreri) in girice (Spicara smaris) v določenih teritorialnih vodah Španije (Balearski otoki)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) ter zlasti člena 13(5) Uredbe,
         ob upoštevanju naslednjega:
         
                     (1)
                  
                  
                     Člen 13(1) Uredbe (ES) št. 1967/2006 prepoveduje uporabo vlečnega orodja znotraj pasu 3 navtičnih milj od obale oziroma do izobate 50 m, kadar je navedena globina dosežena na krajši razdalji od obale.
                  
               
                     (2)
                  
                  
                     Na zahtevo države članice lahko Komisija dovoli odstopanje od člena 13(1) Uredbe (ES) št. 1967/2006, pod pogojem da so izpolnjeni določeni pogoji iz člena 13(5) in (9).
                  
               
                     (3)
                  
                  
                     Odstopanje od prvega pododstavka člena 13(1) navedene uredbe je bilo odobreno do 6. decembra 2016 z Izvedbeno uredbo Komisije (EU) št. 1233/2013 (2).
                  
               
                     (4)
                  
                  
                     Španski organi so 9. avgusta 2016 pri Komisiji vložili zahtevek za podaljšanje odstopanja na obdobje po koncu obdobja uporabe Uredbe (EU) št. 1233/2013. Španija je predložila posodobljene informacije, ki utemeljujejo podaljšanje odstopanja.
                  
               
                     (5)
                  
                  
                     Znanstveni, tehnični in gospodarski odbor za ribištvo (STECF) je na 53. plenarnem zasedanju, ki je potekalo oktobra 2016 (3), ocenil odstopanje, ki ga je zahtevala Španija, in z njim povezan osnutek načrta upravljanja.
                  
               
                     (6)
                  
                  
                     STECF je navedel, da je novi osnutek načrta upravljanja za obdobje 2016–2019 bistveno boljši od predhodnega načrta upravljanja, sprejetega leta 2013. Vendar je STECF izpostavil nekatere vidike, pri katerih sta potrebna dodatna utemeljitev in pojasnilo, zlasti glede večje prožnosti pri popisu flote, operacij nad dnom, poraslim z morsko travo Posidonia, razmejitve voda okoli Majorke v dve območji upravljanja, povečanja sezonskega TAC in podaljšanja ribolovne sezone za girico.
                  
               
                     (7)
                  
                  
                     Komisija je ob upoštevanju ocene STECF zahtevala dodatne podatke in pojasnila, ki ji jih je Španija predložila 19. junija in 6. novembra 2017 skupaj z znanstveno študijo (4). Španija je umaknila dva predloga za spremembo načrta upravljanja, in sicer o razmejitvi voda okoli Majorke v dve območji upravljanja in podaljšanju ribolovne sezone za girico.
                  
               
                     (8)
                  
                  
                     Španija je načrt upravljanja sprejela z odlokom (5) v skladu s členom 19(2) Uredbe (ES) št. 1967/2006.
                  
               
                     (9)
                  
                  
                     Podaljšanje odstopanja, ki ga je zahtevala Španija, izpolnjuje pogoje iz člena 13(5) in (9) Uredbe (ES) št. 1967/2006.
                  
               
                     (10)
                  
                  
                     Zaradi majhnega epikontinentalnega pasu in prostorske porazdelitve ciljnih vrst, ki živijo zgolj v nekaterih conah obalnega območja v globini manj kot 50 metrov, obstajajo posebne geografske omejitve.
                  
               
                     (11)
                  
                  
                     Ribolov s potegalkami odprtega morja ne more potekati z drugimi orodji in ne vpliva bistveno na morsko okolje. Ta ribolov je selektiven, saj se potegalke vlečejo po vodnem stolpcu in se ne dotaknejo morskega dna.
                  
               
                     (12)
                  
                  
                     Zahtevek zajema plovila, registrirana v pomorskem popisu, ki ga upravlja generalni direktorat za ribištvo in morsko okolje Balearskih otokov, ki se že več kot pet let ukvarjajo z ribištvom in izvajajo načrt upravljanja, ki ureja potegalke odprtega morja, ki lovijo belega glavača (Aphia minuta), ferrerjevega glavača (Pseudaphia ferreri) in girice (Spicara smaris). Navedena plovila so vključena na seznam, ki je bil Komisiji sporočen v skladu z zahtevami iz člena 13(9) Uredbe (ES) št. 1967/2006.
                  
               
                     (13)
                  
                  
                     Odstopanje, ki ga je zahtevala Španija, se nanaša na omejeno število plovil, in sicer na 55 plovil.
                  
               
                     (14)
                  
                  
                     Načrt upravljanja zagotavlja, da se ribolovni napor v prihodnosti ne bo povečal, saj se bodo dovoljenja za ribolov izdala le za določenih 55 plovil in bo določena največja skupna zgornja meja tonaže in moči.
                  
               
                     (15)
                  
                  
                     Zadevne ribolovne dejavnosti se izvajajo na zelo kratki razdalji od obale in tako ne motijo dejavnosti drugih plovil.
                  
               
                     (16)
                  
                  
                     Zadevne ribolovne dejavnosti izpolnjujejo zahteve iz člena 4(1) Uredbe (ES) št. 1967/2006, ki z odstopanjem omogoča ribolov nad zaščitenimi habitati, če se ta pod določenimi pogoji izvaja brez dotikanja dna, poraslega z morsko travo.
                  
               
                     (17)
                  
                  
                     Ker so zadevne ribolovne dejavnosti selektivne, zanemarljivo vplivajo na okolje in nanje ne vplivajo določbe iz člena 4(5) Uredbe (ES) št. 1967/2006, se lahko odstopanje od najmanjše velikosti mrežnega očesa iz člena 9(7) Uredbe (ES) št. 1967/2006 odobri. Zato se pravila o najmanjši velikosti mrežnega očesa iz člena 9(3) ne uporabljajo.
                  
               
                     (18)
                  
                  
                     Zahteve iz člena 8(1)(h) Uredbe (ES) št. 1967/2006 se ne uporabljajo, saj veljajo za plovila z vlečno mrežo.
                  
               
                     (19)
                  
                  
                     Ribolov s potegalkami odprtega morja ureja španski načrt upravljanja, ki zagotavlja, da so ulovi vrst iz Priloge III k Uredbi (ES) št. 1967/2006 minimalni in da ribolovne dejavnosti niso usmerjene v glavonožce.
                  
               
                     (20)
                  
                  
                     Španski načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006 ter členoma 14 in 15 Uredbe Sveta (ES) št. 1224/2009 (6).
                  
               
                     (21)
                  
                  
                     Zahtevano podaljšanje odstopanja bi bilo zato treba odobriti.
                  
               
                     (22)
                  
                  
                     Španija bi morala Komisiji pravočasno poročati v skladu z načrtom spremljanja, ki ga določa španski načrt upravljanja.
                  
               
                     (23)
                  
                  
                     Trajanje podaljšanja odstopanja bi bilo treba omejiti, da se lahko v primeru, da iz poročila, predloženega Komisiji, izhaja, da je stanje ohranjenosti lovljenega staleža slabo, nemudoma sprejmejo popravni ukrepi v zvezi z upravljanjem ter da se hkrati lahko izboljša znanstvena podlaga in s tem tudi načrt upravljanja.
                  
               
                     (24)
                  
                  
                     Ker je odstopanje, odobreno z Izvedbeno uredbo (EU) št. 1233/2013, prenehalo veljati 6. decembra 2016, bi bilo treba to uredbo uporabljati od 6. decembra 2016.
                  
               
                     (25)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            Člen 13(1) Uredbe (ES) št. 1967/2006 se v španskih teritorialnih vodah, ki mejijo na obalo avtonomne skupnosti Balearski otoki, ne uporablja za ribolov belega glavača (Aphia minuta), ferrerjevega glavača (Pseudaphia ferreri) in girice (Spicara smaris) s potegalkami odprtega morja, ki se uporabljajo na plovilih, ki:
            
                        (a)
                     
                     
                        so registrirana v pomorskem popisu, ki ga upravlja generalni direktorat za ribištvo in morsko okolje Balearskih otokov;
                     
                  
                        (b)
                     
                     
                        se že več kot pet let ukvarjajo z ribištvom in ne bodo povečala ribolovnega napora v prihodnosti ter
                     
                  
                        (c)
                     
                     
                        imajo dovoljenje za ribolov in izvajajo načrt upravljanja, ki ga je Španija sprejela v skladu s členom 19(2) Uredbe (ES) št. 1967/2006.
                     
                  
         
            Člen 2
            Načrt spremljanja in poročanje
            Španija Komisiji do junija 2019 predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1(c).
         
         
            Člen 3
            Začetek veljavnosti in obdobje uporabe
            Ta uredba začne veljati dvajseti dan po objavi v Uradnem listu Evropske unije.
            Uporablja se od 6. decembra 2016 do 31. decembra 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. aprila 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 409, 30.12.2006, str. 11.
         
            (2)  Izvedbena uredba Komisije (EU) št. 1233/2013 z dne 29. novembra 2013 o uvedbi odstopanja od Uredbe (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega in ferrerjevega glavača (Aphia minuta in Pseudaphia ferreri) ter girice (Spicara smaris) v določenih teritorialnih vodah Španije (Balearski otoki) (UL L 322, 3.12.2013, str. 17).
         
            (3)  Poročilo s 53. plenarnega zasedanja STECF (PLEN-16-03, JRC103924): https://stecf.jrc.ec.europa.eu/reports/plenary.
         
            (4)  Študija o potegalkah odprtega morja, ki lovijo z ribolovnim orodjem „gerretera“ na otoku Ibiza, 30.5.2017 (Estudio de la pesca de „gerret“ con artes de tirada en la Isla de Ibiza, 30.5.2017).
         
            (5)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB št. 35, 16.3.2019, str. 9442).
         
            (6)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).